THANA บวกแรง 8% นักลงทุนเก็งงบ Q3 โตต่อ จับตารายได้ปีนี้พันล้าน
THANA บวกแรง 8% นักลงทุนเก็งงบ Q3/65 โตต่อ จับตารายได้ปีนี้พันล้าน พร้อมวางเป้า 3 ปี (65-67) แตะ 5 พันล้าน
THANA บวกแรง 8% นักลงทุนเก็งงบ Q3/65 โตต่อ จับตารายได้ปีนี้พันล้าน พร้อมวางเป้า 3 ปี (65-67) แตะ 5 พันล้าน
17 ต.ค. 2565

ผู้สื่อข่าวรายงานว่า วันนี้ (17 ต.ค.65) ราคาหุ้น บริษัท ธนาสิริ กรุ๊ป จำกัด (มหาชน) หรือ THANA ณ เวลา 15:07 น. อยู่ที่ระดับ 3.10 บาท บวก 0.24 บาท หรือ 8.39% สูงสุดที่ระดับ 3.16 บาท ต่ำสุดที่ระดับ 2.82 บาท ด้วยมูลค่าการซื้อขาย 131.71 ล้านบาท คาดเก็งงบไตรมาส 3/65 โตต่อเนื่องหลังผลงานไตรมาส 2/65 อยู่ที่ 13.87 ล้านบาท โต 148% เทียบช่วงเดียวกันของปีก่อน 5.58 ล้านบาท ส่วนงวด 6 เดือนแรกอยู่ที่ 30.74 ล้านบาท โต 699.749% จากช่วงเดียวกันของปีก่อน 3.84 ล้านบาท

โดยก่อนหน้านี้ นายสุทธิรักษ์ เสถียรภาพอยุทธ์ ประธานเจ้าหน้าที่บริหาร  THANA เปิดเผยว่า แนวทางการดำเนินงานจากนี้ บริษัทมุ่งเสริมคุณภาพชีวิตของลูกค้า ภายใต้พันธกิจ “THANASIRI Lifetime Total Living Solution” ตอกย้ำเป้าหมายการพัฒนาที่ยั่งยืน (Sustainable Development) ที่สร้างสมดุลของผลประกอบการในเชิงตัวเลข บนหลักปรัชญาเศรษฐกิจพอเพียง เพื่อเติบโตไปพร้อมกับลูกค้า
โดยในช่วง 3 ปี (ปี 2565-2567) บริษัทวางเป้าหมายจะมีรายได้รวม 5,000 ล้านบาท แบ่งเป็นปี 2565 บริษัทตั้งเป้าหมายรายได้ 1,000 ล้านบาท ปี 2566 จะมีรายได้ 1,600 ล้านบาท และปี 2567 จะมีรายได้ 2,400 ล้านบาท ซึ่งจะมาจากการเปิดตัวโครงการใหม่ และล่าสุดบริษัทมียอดขายรอโอน (Backlog) มูลค่ารวมเกือบ 500 ล้านบาท มาจาก 6 โครงการที่อยู่ระหว่างดำเนินการขายในปัจจุบัน โดยจะทยอยรับรู้ในไตรมาส 2/2565 ประมาณ 60% นอกจากนี้ยังคงมีสินค้าเหลือขายมูลค่ารวมประมาณ 1,200 ล้านบาท
ขณะที่ในช่วง 3 ปีข้างหน้า บริษัทวางเป้าหมายยอดขาย (Presale) เติบโตต่อเนื่อง โดยในปี 2565 วางเป้าหมายยอดขายไว้ที่ 1,200 ล้านบาท ปี 2566 ยอดขายจะเติบโตอยู่ที่ 2,000 ล้านบาท และในปี 2567 ยอดขายจะเติบโตอยู่ที่ 2,800 ล้านบาท จากการขยายโครงการมากขึ้น ประกอบกับความต้องการที่ยังคงมีอย่างต่อเนื่อง
ทั้งนี้ ในปี 2565 บริษัทมีแผนเปิดตัวโครงการใหม่ จำนวน 3 โครงการ ทั้งบ้านเดี่ยว บ้านแฝด และทาวน์เฮาส์ รวมมูลค่าโครงการกว่า 2,300 ล้านบาท